**PRESSEMELDING**

**Eventyrhus signerer leverandøravtale med Optimera**

**Velger Optimera på pris og tjenestespekter**

**(Oslo/Tønsberg, 15. mai 2014): Byggeprosessene blir mer kompliserte og kundene ønsker mer spesialtilpasninger. Samtidig er prispresset sterkt. For å møte disse utfordringene, har Eventyrhus på Nøtterøy inngått totalleverandør-avtale med byggevareselskapet Optimera. Som en del av avtalen vil Eventyrhus-kundene bli invitert inn til Montér for å velge kjøkken og andre interiørprodukter.**

Eventyrhus AS utvikler tomteområder og oppfører årlig et 30-talls eneboliger, tomannsboliger og flermannsboliger i Vestfold, hovedsakelig i området fra Stokke til Horten. Selskapet, som ble etablert i 1992, har til nå handlet byggeelementer og konstruksjonspakker fra Optimera. Nå blir samarbeidet kraftig utvidet.

– Avtalen innebærer at Optimera blir totalleverandør også av trelast og byggevarer, interiør, flis og kjøkken, bad og garderobe. Vi har fått bedre betingelser enn hos konkurrenten. Men, vel så viktig er at vi skal jobbe tettere sammen om service til kundene våre, sier daglig leder Terje Skatvedt i Eventyrhus.

Selv i år med høy etterspørsel, er byggebransjens store utfordring å holde lønnsomheten oppe. Årsakene ligger i prispress som følge av økt internasjonal konkurranse, stigende lønnsnivå, økt kompleksitet i arkitektur og strengere krav fra byggherrer inkludert miljøvennlige løsninger, samt voksende dokumentasjonskrav fra både myndigheter og byggherrer.

Avtalen har en årlig kontraktsverdi på over 15 millioner kroner.

– Avtalen med Eventyrhus er i tillegg symbolsk viktig for oss i Montér og Optimera. Gjennom flere år har vi utviklet anlegg, bedriftskultur, sortiment og tjenestetilbud for å kunne være en partner som bidrar til mer effektiv produksjonen og nye muligheter for byggmestere, entreprenører og boligbyggere. Avtalen viser at arbeidet er vellykket, sier Thomas Schøyen, som er regional salgssjef for proffmarkedet i Optimera region Sør.

Et eksempel på hvordan Optimera vil opptre som partner med Eventyrhus, er at boligkundene nå vil bli invitert inn til møte med tilvalgskoordinator Vigdis Hellevik hos Montér Zeiner. Hun og hennes fagkolleger vil vise kundene hvilke valgmuligheter de har for kjøkken, bad, garderobe, fliser, peiser, ovner og andre interiørprodukter. Ønsker kundene å gjøre valg utover det boligkontrakten tillater, koordinerer Hellevik dette og gir tilbud på aktuelle produkter.

– Vi vil i større grad kunne konsentrere oss om vår egen kjernevirksomhet og få hjelp til å håndtere alle detaljene interiørvalg innebærer. Tid er en knapp ressurs, og dette er et viktig konkurranseelement for oss som boligbygger sier Skatvedt.

*Optimera er Norges største aktør innen salg og distribusjon av byggevarer, trelast og interiør med*

*140 utsalgssteder, 2000 ansatte og nærmere 7 milliarder i omsetning. Virksomheten innbefatter*

*Optimera Proff, Optimera Handel, Optimera Byggsystemer og kjedene Montér, Trend og Byggi.*

*Montér er Optimeras kjedekonsept for gjør-det-selv-markedet, byggmestere og håndverkere.*

*Optimera er en del av det internasjonale konsernet Saint-Gobain som har 193.000 medarbeidere*

*i 64 land og er Europas største distributør av byggevarer.*

For nærmere informasjon, vennligst kontakt Thomas Schøyen i Optimera på 91896611 eller Terje Skatvedt i Eventyrhus på 92017922.